**Suomen opinto-ohjaajat ry LAUSUNTO**

**Opetus- ja kulttuuriministeriö**

LAUSUNTO LUONNOKSESTA OKM:N ASETUKSEKSI OPISKELIJAKSI OTTAMISEN PERUSTEISTA AMMATILLISESSA PERUSTUTKINTOKOULUTUKSESSA

Opetus- ja kulttuuriministeriö 10.7.2017 lähetti laajalle joukolle toimijoita lausuntopyynnön asetusluonnoksesta, joka koskee opiskelijaksi ottamisen perusteita ammatillisessa perustutkintokoulutuksessa. Suomen opinto-ohjaajat ry:tä ei nähty tarpeelliseksi lausunnon antajaksi. Haluamme muistuttaa, että opinto-ohjaajat ovat niitä käytännön toimijoita, jotka välittävät tietoa ja ohjaavat perusopetuksen päättövaiheessa olevia nuoria ja heidän vanhempiaan. Yhteisvalinta ei ole vain tekninen suoritus. Sitä edeltää monia oppitunteja ja ohjauskeskusteluja oppilaan kanssa sekä vanhempainiltoja. Näissä kaikissa yhtenä sisältönä ovat nämä nyt muutoksen kohteena olevat opiskelijavalinnan perusteet.

Vaikka virallista lausuntoa ei meiltä ole pyydettykään, haluamme julkituoda näkemyksemme asiasta.

Asetusluonnos sisältää opiskelijavalintaa selkeyttäviä ehdotuksia. Kahdeksan lisäpisteen poistaminen kaikilta vailla perusasteen jälkeistä koulutuspaikkaa olevilta on kannatettava ehdotus, koska nykyisellään mainittu peruste aiheuttaa turhia eroamisia ammatillisesta ja lukiokoulutuksesta näiden pisteiden saamiseksi. Vaikka jatkossa painopiste onkin ns. jatkuvassa haussa, kestää todennäköisesti kauan, että tämä joustava järjestelmä saadaan täysin toimivaksi.

Soveltuvuuskokeen osalta kannatamme ehdotusta, jonka mukaan hakija ei voi tulla valituksi, jos ei osallistu soveltuvuuskokeeseen. Tällä voi olla merkitystä hakukohteesta hakijalle, jonka pelkät todistuspisteet eivät riittäisi opiskelupaikan saamiseen. Koulutuksen järjestäjä saanee tämän avulla motivoituneita ja alasta tosiasiallisesti kiinnostuneita opiskelijoita. Olemme sitä mieltä, että myös 0-tulos soveltuvuuskokeessa tulisi aiheuttaa sen, että kyseistä opiskelijaa ei voi valita alalle. Kokeiden määrää ei ole tarkoitus kasvattaa.

Asetusluonnos sisältää kuitenkin opinto-ohjauksen kannalta monia hyvin kriittisiä ehdotuksia.

Olemme erittäin huolissamme ehdotuksesta poistaa kokonaan kolmen parhaan taito- ja taideaineen tuomat pisteet. Asetuksen perustelumuistiossa esitetään, että pisteet eivät ole toivotulla tavalla parantaneet sellaisten hakijoiden pääsymahdollisuuksia, joilla on hyvät arvosanat taito- ja taideaineissa, mutta huonommat lukuaineissa. Tarkastelu on ollut yksipuolista eikä siinä ole huomioitu, mitä muutos merkitsee koulu- ja yksilötasolla.

Osalle oppilaista tällä ehdotuksella on signaalivaikutuksia, joita ole loppuun asti pohdittu. On totta, että lukuaineiden opiskeluun motivoitunut oppilas on yleensä vahva myös taito- ja taideaineissa. On syytä kuitenkin huomata, että perusopetuksessa on aina joukko oppilaita, joiden vahvuudet eivät ole näissä lukuaineissa vaan taito- ja taideaineissa. Tällaisilla valintaperusteilla voi olla hyvin haitallinen vaikutus näiden oppilaiden opiskelumotivaatioon.

Tällaisena aikana, kun robotit ja tekoäly alkavat kilpailla ihmisen kanssa, taito-ja taideaineiden painoarvon lisääminen olisi linjakkaampi vaihtoehto kuin niiden tuomien pisteiden poistaminen.

Suomalaisten nuorten sukupuolittanut uranvalinta on päinvastaisista uskomuksista huolimatta trendi. Ns. sukupuolipisteiden poistaminen ei tässä tilanteessa ole mitenkään perusteltua.

Ministeriö esittää uusien perusteiden käyttöönottoa jo 1. elokuuta 2018 alkavassa koulutuksessa. Kiireellä läpi vietynä uudistus aiheuttaa ylimääräistä huolta oppilaille ja heidän huoltajilleen sekä ongelmia opinto-ohjaajille. Päättöluokkalaisten opinto-ohjauksen tunnit ja ohjauskeskustelut ovat käynnistyneet. Opetus ja opinto-ohjaus perustuvat valintaperusteisiin, jotka nyt ovat voimassa. Muutos kesken kaiken aiheuttaisi suurta hämmennystä. Jatko-opintoihin ohjaus alkaa viimeistään peruskoulun 8. luokalla eikä oppilaan oikeusturvan kannalta perusteltua, että opiskelijaksi ottamisen perusteet muuttuvat näin nopeassa tahdissa.

Olemme sitä mieltä, että uudistetut perusteet voidaan ottaa käyttöön vasta vuoden 2019 yhteisvalinnassa. Tämä muutos ei vaikuta amisreformin toteutukseen sovitun aikataulun mukaisesti.

Tampereella 6.9. 2017

Jukka Eero Vuorinen

puheenjohtaja

Suomen opinto-ohjaajat ry